作者:白居易
標題:遊悟真寺詩
內容:元和九年秋，八月月上弦。我遊悟真寺，寺在王順山。去山四五裡，先聞水潺湲。自茲舍車馬，始涉藍溪灣。手拄青竹杖，足蹋白石灘。漸怪耳目曠，不聞人世喧。山下望山上，初疑不可攀。誰知中有路，盤折通巖巔。一息幡竿下，再休石龕邊。龕間長丈餘，門戶無扃關。仰窺不見人，石發垂若鬟。驚出白蝙蝠，雙飛如雪翻。回首寺門望，青崖夾朱軒。如擘山腹開，置寺於其間。入門無平地，地窄虛空寬。房廊與臺殿，高下隨峰巒。巖崿無撮土，樹木多瘦堅。根株抱石長，屈曲蟲蛇蟠。松桂亂無行，四時鬱芊芊。枝梢嫋青翠，韻若風中弦。日月光不透，綠陰相交延。幽鳥時一聲，聞之似寒蟬。首憩賓位亭，就坐未及安。須臾開北戶，萬裡明豁然。拂簷虹霏微，繞棟雲迴旋。赤日間白雨，陰晴同一川。野綠簇草樹，眼界吞秦原。渭水細不見，漢陵小於拳。卻顧來時路，縈紆映朱欄。歷歷上山人，一一遙可觀。前對多寶塔，風鐸鳴四端。欒櫨與戶牖，恰恰金碧繁。雲昔迦葉佛，此地坐涅盤。至今鐵缽在，當底手跡穿。西開玉像殿，白佛森比肩。鬥藪塵埃衣，禮拜冰雪顏。疊霜為袈裟，貫雹為華鬘。逼觀疑鬼功，其跡非雕鐫。次登觀音堂，未到聞栴檀。上階脫雙履，斂足升淨筵。六楹排玉鏡，四座敷金鈿。黑夜自光明，不待燈燭燃。眾寶互低昂，碧佩珊瑚幡。風來似天樂，相觸聲珊珊。白珠垂露凝，赤珠滴血殷。點綴佛髻上，合為七寶冠。雙瓶白琉璃，色若秋水寒。隔瓶見舍利，圓轉如金丹。玉笛何代物，天人施祇園。吹如秋鶴聲，可以降靈仙。是時秋方中，三五月正圓。寶堂豁三門，金魄當其前。月與寶相射，晶光爭鮮妍。照人心骨冷，竟夕不欲眠。曉尋南塔路，亂竹低嬋娟。林幽不逢人，寒蝶飛翾翾。山果不識名，離離夾道蕃。足以療饑乏，摘嘗味甘酸。道南藍穀神，紫傘白紙錢。若歲有水旱，詔使修蘋蘩。以地清淨故，獻奠無葷羶。危石疊四五，pI嵬欹且刓。造物者何意，堆在巖東偏。冷滑無人跡，苔點如花箋。我來登上頭，下臨不測淵。目眩手足掉，不敢低頭看。風從石下生，薄人而上摶。衣服似羽翮，開張欲飛鶱。gf々三面峰，峰尖刀劍攢。往往白雲過，決開露青天。西北日落時，夕暉紅團團。千里翠屏外，走下丹砂丸。東南月上時，夜氣青漫漫。百丈碧潭底，寫出黃金盤。藍水色似藍，日夜長潺潺。週迴繞山轉，下視如青環。或鋪為慢流，或激為奔湍。泓澄最深處，浮出蛟龍涎。側身入其中，懸磴尤險艱。捫蘿蹋樛木，下逐飲澗猿。雪迸起白鷺，錦跳驚紅鱣。歇定方盥漱，濯去支體煩。淺深皆洞徹，可照腦與肝。但愛清見底，欲尋不知源。東崖饒怪石，積甃蒼琅玕。溫潤發於外，其間韞璵璠。卞和死已久，良玉多棄捐。或時洩光彩，夜與星月連。中頂最高峰，拄天青玉竿。q0p0上不得，豈我能攀援。上有白蓮池，素葩覆清瀾。聞名不可到，處所非人寰。又有一片石，大如方尺磚。插在半壁上，其下萬仞懸。雲有過去師，坐得無生禪。號為定心石，長老世相傳。卻上謁仙祠，蔓草生綿綿。昔聞王氏子，羽化升上玄。其西曬藥臺，猶對芝朮田。時複明月夜，上聞黃鶴言。回尋畫龍堂，二叟鬢髮斑。想見聽法時，歡喜禮印壇。複歸泉窟下，化作龍蜿蜒。階前石孔在，欲雨生白煙。往有寫經僧，身靜心精專。感彼雲外鴿，群飛千翩翩。來添硯中水，去吸巖底泉。一日三往復，時節長不愆。經成號聖僧，弟子名楊難。誦此蓮花偈，數滿百億千。身壞口不壞，舌根如紅蓮。顱骨今不見，石函尚存焉。粉壁有吳畫，筆彩依舊鮮。素屏有褚書，墨色如新幹。靈境與異跡，周覽無不殫。一遊五晝夜，欲返仍盤桓。我本山中人，誤為時網牽。牽率使讀書，推輓令效官。既登文字科，又忝諫諍員。拙直不合時，無益同素餐。以此自慚惕，慼慼常寡歡。無成心力盡，未老形骸殘。今來脫簪組，始覺離憂患。及為山水遊，彌得縱疏頑。野麋斷羈絆，行走無拘攣。池魚放入海，一往何時還。身著居士衣，手把南華篇。終來此山住，永謝區中緣。我今四十餘，從此終身閑。若以七十期，猶得三十年。